**Rijeka, 7. veljače, 2020.**

**OBJAVA ZA MEDIJE**

**NOVOUREĐENI TRG SVETE BARBARE POZIVA DJECU ZA ČITANJE I DRUŽENJE**

*Trg Svete Barbare u Starom gradu pretvorio se u malo dječje književno carstvo*

U sklopu projekta **„Trg Svete Barbare djeci“** kojeg **Udruga za promicanje dobrobiti djece Portić** provodi u sklopu programa **Civilne inicijative u okviru projekta Europske prijestolnice kulture**, **Trg Svete Barbare oplemenjen je novim sadržajima za djecu.** Na Trgu su tako postavljene **klupice za čitanje, ormarić sa knjigama i slikovnicama za posudbu ili razmjenu**, a postavljene su i vaze s biljem.

Ideja je da djeca na Trgu uživaju u pisanoj riječi pa će tako moći **knjige ili slikovnice posuditi i nakon čitanja ih vratiti**, a moći će i sami slikovnice ili knjige koje više ne čitaju ostaviti u ormariću kako bi ih pročitala neka druga djeca. Svi su pozvani i da čitaju na otvorenom i na taj način obogate Trg na kojem će se organizirati i **razne radionice s djecom na otvorenom, bit će raznih predstavljanja knjiga i slikovnica**, ali i ostalih aktivnosti koje potiču okupljanje i druženje na otvorenom u samom centru grada.

**Voditeljica projekta je Zorica Radojčić**, članica i volonterka Udruge Portić koja je istaknula kako se nada da će prostor trga zaživjeti. „Održavat ćemo ovdje razna čitanja, likovne radionice, nastupe zborova i plesnih skupina. Trg je prekrasan i zaslužuje da uvijek bude pun djece i nadam se da ćemo uspjeti u svom naumu“, istaknula je Radojčić.

Novouređeni trg posjetio je i riječki gradonačelnik **Vojko Obersnel** koji je donio i nekoliko slikovnica za novi ormarić s knjigama. „Uređenje i aktivnosti koje se planiraju na Trgu Svete Barbare najbolji su pokazatelj što to projekt Europske prijestolnice kulture predstavlja. EPK nisu samo velike kazališne produkcije i predstave, izuzetne izložbe velikih svjetskih umjetnika ili program spektakularnog otvorenja, već upravo ovakve inicijative. **Hvalevrijedne su akcije koje su proizašle kroz želju udruga i pojedinaca da se uključe i kroz manje projekte daju svoj doprinos gradu**, ali i naprave nešto za dobrobit svih građana. Nadam se da će se taj trend nastaviti ne samo u ovoj godini već i u godinama koje su pred nama“, rekao je gradonačelnik Obersnel.

Ormarić za knjige oslikala je riječka umjetnica **Mirna Sišul**, a u provedbi projekta volonterski su sudjelovali **učenici Trgovačke i tekstilne škole u Rijeci** te djelatnici **BKS banke** koja je uređenje trga pomogla i donacijom.

Udruga za promicanje dobrobiti djece Portić surađuje s brojnim organizacijama i školama s riječkog područja koje će na Trgu Svete Barbare održavati radionice za djecu, a Udruga Portić će prostor koristiti za svoje aktivnosti na otvorenom i brinuti se o sitnim popravcima i bilju u vazama. Također, Udruga će knjige i slikovnice u ormariću, koje su prikupili građani i volonteri udruge, redovito nadopunjavati.

Unaprijed zahvaljujem na objavi i srdačno vas pozdravljam.

**Rijeka 2020**

Odnosi s medijima - Nela Simić

[nela.simic@rijeka2020.eu](mailto:nela.simic@rijeka2020.eu), M. 092 188 4118